
Lehet zöldebb a Duna-part?

A XXII. kerülettel kapcsolatos gondolataimat, kötődésemet leginkább ezzel a Radnóti idézettel tudom érzékeltetni:
„Nem tudhatom, hogy másnak e tájék mit jelent,
nekem szülőhazám itt e lángoktól ölelt
kis ország, messzeringó gyerekkorom világa.
Belőle nőttem én, mint fatörzsből gyönge ága
s remélem, testem is majd e földbe süpped el.
Itthon vagyok. S ha néha lábamhoz térdepel
egy-egy bokor, nevét is, virágát is tudom,
tudom, hogy merre mennek, kik mennek az uton…”
/Radnóti Miklós/
Dolgozatom témaválasztását leginkább az motiválta, hogy budafoki lakos vagyok, és itt érzem otthon magamat és mindig is foglalkoztatott a kerület múltja, jelene és természetesen a jövője. Régen – még a 6-os út megépítése előtt – a dél-budai Duna-parton csakúgy zajlott az élet. A parton számos vendéglátóhely, étterem állt, mint például dél-buda leghíresebb halászcsárdája a Kutyavilla, amelyet Krúdy Gyula és Ady Endre is szívesen látogatott. A mostani, jóformán megközelíthetetlen Duna-part azonban kedvezőtlen képet mutat: illegális hulladéklerakás, természetes vegetáció hiánya, ipartelepek sokasága, betonozott patakmeder jellemzi a területet.
Célom, hogy a tájtörténeti korszakok bemutatásával, a tájhasználati konfliktusok feltárásával, a különböző épített és természeti értékek figyelembevételével a terület fejlesztésére ökológiai és turisztikai szempontokból is a lehető legjobb megoldásokat javasolhassam. Előzetes elképzeléseim szerint erre a célra egy összefüggő parti sétány lenne a legalkalmasabb, ahol a nagyarányú zöldfelület kialakításával és intenzív növénytelepítéssel és parkosítással, a társadalmi, gazdasági és az ökológiai szempontok is összhangba kerülnének.
A Forráskutatás fejezetben részletesen elemeztem a helyi, illetve külföldi példákat, melyek hasonló témában készültek, illetve ismertetem a jelenleg is hatályos terveket és a kapcsolódó szakirodalmat. A Vizsgálati részben a különböző tájtörténeti korszakokat tanulmányoztam. A fejezetben olyan kérdésekre is választ kapunk, mint például hogyan alakult a part vagy miként változott a területhasználat az évek során. Az Értékelés című fejezetben feltártam a területen található tájhasználati konfliktusokat, értékeket és célom volt egy SWOT-analízis készítése is. A Várható eredményekről szóló munkarészben az előzetesen feltárt konfliktusok megszüntetésre javaslatokat tettem, valamint bemutatom az általam elképzelt jövőképet a területre.
 



